
Waqie Meraj Ke Baad 18 Saal Tak Aap Sallallahu Alaihi Wasallam 
Is Dunya Me Tashreef Farma Rahe, Lekin In 18 Saal Ke Dauraan 
Ye Kahin Sabit Nahi Ke Ap Sallallahu Alaihi Wasallam Ne Shab E 
Meraj Ke Bare Me Koi Khaas Hukum Diya Ho, Ya Us Ko Manane 
Ka Ahtemam Farmaya Ho , Ya Uske Bare Me Ye Farmaya Ho Ke 
Us Raat Me Shab E Qadr Ki Tarah Jaagna Ziada Ajr O Sawaab Ka 
Baais Hai Aur Na Hi Aap Ke Zamane Me Is Raat Me Jaagne Ka 

Ahtmam Sabit Hai. 

MAAHE RAJJAB 



CHAND GHALAT FEHMIYO KA IZAALA 




ALHAMDU LILLAHI WA KAFAA WA SALAMUN 'ALAA IBAADIHIL LAZEENAS 
TAFAA. AMMA BA'AD 

Maahe Rajab ke bare me logon ke darmyan tarah tarah ki ghalat 
fehmiyan phail gayi hain. Unki Haqeeqat samajhlene ki zaroorat hai. 

RAJAB KA CHAND DEKH KAR AP SALLALLAHU ALAIHI WASALLAM KA 
AMAL: 

Is poore mahine ke bare me jo baat saheeh sanad se Huzoor Aqdas 
sallallahu alaihi wasallam se sabit hai, wo ye hai ke jab Aap Rajab ka Chand 
dekh kar Ap ye dua farmaya karte the ke: 



Aye Allah ! Hamare liye Rajab aur Sha'baan ke mahine me barkat ata 
farmayye aur Hame Ramazan tak pohanchayye, yani Hamari Umar itni kar 
dijye ke hum apni Zindagi me Ramazan ko paalen, goya ke pehle se 
Ramazanul Mubarak ki aamad ka Ishtiyaq hota tha. Ye Dua AP sallallahu 
alaihi wasallam se SAHEEH SANAD ke sath sabit hai, is liye ye DUA karna 
SUNNAT hai, aur agar kisi ne Shuru Rajab me ye DUA na ki ho to wo ab ye 
Dua karle. Iske llawa aur Cheezen jo aam logon me Mashhoor hogayi hain, 
un ki SHARI'AT me koi asal aur Bunyaad nahi. 




3 



Maah E Raj jab 



SHAB-E-MERAJ Kl FAZEELAT SABIT NAHI 

MASLAN 27 Rajab ki shab ke bare me ye Mashhoor hogaya hai ke ye 
SHAB-E-MERAJ hai aur is Shab ko bhi usi tarah guzarna chahye jis tarah 
SHAB E QADR guzari jati hai aur jo Fazeelat SHAB E QADR ki hai , kam o 
besh Shab e Meraj ki wahi Fazeelat samjhi jati hai, balke Maine to ek jagah 

ye likha hua dekha ke "SHAB E MERAJ KI FAZEELAT SHAB E 

QADE SE BHI ZIADA HAI", aur phir us raat me logo ka Namazon ke 
bhi Khaas khaas tareekhe Mashhoor kardiye ke us raat me itni Rakaten 
padhi jayen aur har Rakaat me Fulaan Fulaan khaas Soorten padhi jayen. 
Khuda jane kya kya Tafseelaat is namaz ke bare me Logon me Mashhoor 
hogayeen, Khoob samajh lijye , ye Sab be asal baaten hain, Shariat me inki 
koi asal aur koi bunyaad nahi. 

SHAB-E-MERAJ KI TA'YEEN ME IKHTELAAF 

Sab se pehli baat to ye hai ke 27 RAJAB ke bare me yaqeeni taur par 
nahi kaha jasakta ke ye wahi Raat hai jisme Nabi kareem sallallahu alaihi 
wasallam MERAAJ par tashreef le gaye the, kyu ke is baab me mukhtalif 
riwayaten hain. Baaz riwayaton se Maloom hota hai ke Ap sallallahu alaihi 
wasallam RABI UL AWWAL me tashreef legay the , baaz riwayaton me 
RAJAB ka zikr hai aur Baaz Riwayaton me koi aur Mahina bayan kiya gaya 
hai. Is liye poore yaqeen ke sath nahi kaha ka sakta ke kaunsi raat Saheeh 
Maine me MERAJ ki raat thi, jisme Huzoor sallallahu alaihi wasallam MERAJ 
tashreef legaye. 

WAQIA E MERAJ KI TAREEKH KYU MEHFOOZ NAHI? 

Is se ap khud andaza karlen ke agar Shab e Meraj bhi Shab e Qadr ki 
tarah koi Makhsoos raat hoti aur uske bare me koi khaas Ahkaam hote jis 

tarah Shab e Qadr ke bare me hai to us ki tareekh aur Mahina Mehfooz 
rakhne ka ahtemam kiya jata. Lekin chunke is tareekh ko Mehfooz rakhne 
ka ahtemam nahi kiya gaya to ab Yaqeeni taur se 27 Rajab ko Shab e Meraj 
qarar dena durust nahi. 

WOH RAAT AZEEMUSH SHAAN THI 

Aur agar bil farz ye tasleem bhi kar liya jaye ke Ap sallallahu alaihi 
wasallam 27 Rajab hi ko Meraj tashreef le gaye the, jis me ye azeemush 
shaan waqia pesh aya aur jisme Allah Ta'ala ne Nabi kareem sallallahu alaihi 
wasallam ko ye Maqaam ata farmaya aur apni baargaah me hazri ka sharf 
bakhsha, aur Ummat ke liye Namazon ka tohfa bheja, Beshak wo Raat badi 
Azeemush Shaan thi, kisi Musalman ko uski azmat me kya shubah ho sakta 
hai? 

APKI ZINDAGI ME 18 MARTABA SHAB E MERAJ KI TAREEKH AAYI. LEKIN 

Ye waqia san(year) 5 Nabawi me pesh aya yani Huzoor sallallahu 
alaihi wasallam ke Nabi banne ke panchwe saal ye Shab e Meraj pesh aayi, 
jiska matlab ye hai ke is waqie ke baad 18 saal tak ap dunya me tashreef 
farma rahe, lekin in 18 saal ke dauraan ye kahin sabit nahi ke Ap sallallahu 
alaihi wasallam ne Shab e Meraj ke bare me koi Khaas hukum diya ho, ya us 
ko manane ka Ahtemam farmaya ho , ya uske bare me ye farmaya ho ke us 
raat me Shab e Qadr ki tarah Jaagna ziada Ajr Sawaab ka baais hai, na to 
ap ka aisa koi Irshad sabit hai aur na ap ke zamane me is raat me jaagne ka 
ahtemam sabit hai, na khud Huzoor sallallahu alaihi wasallam Jaagey, aur 
na Sahaba Ikram Razi Allahu anhum ko is ki takeed ki aur na Sahaba Ikram 
Razi Allahu anhum ne apne taur par iska ahtemam farmaya. 

USKE BARABAR KOI AHMAQ NAHI 

Phir Sarkar e Do Alam sallallahu alaihi wasallam ke dunya se tashreef 
le jane ke baad 100 saal tak Sahaba Ikram Razi Allahu anhum Dunya me 
maujood rahe, is poori Sadi(100 years) me koi ek waqia aisa sabit nahi hai , 
jis me Sahaba Ikram Razi Allahu anhum ne 27 rajab ko Khaas ahtemam kar 
ke manaya ho, jo Cheez Huzoor Aqdas sallallahu alaihi wasallam ne nahi ki 
aur jo ap sallallahu alaihi wasallam ke Sahaba Ikram Razi Allahu anhum ne 
nahi ki usko deen ka hissa qarar dena ya usko Sunnat qarar dena ya uske 

sath Sunnat jaisa Mamla karna BID' AT hai, agar koi Shakhs ye kahe ke 
mai(Ma'azallah) Huzoor sallallahu alaihi wasallam se ziada janta hu ke 
kaunsi raat ziada fazeelat wali hai ya koi Shakhs ye kahe ke Sahaba Ikram 
Razi Allahu anhum se ziada Mujhe Ibadat ka zauq hai agar Sahaba likiram 
Razi Allahu anhum ne ye amal nahi kiya to mai usko karunga, uske barabar 
koi ahmaq nahi. 

BAN YE SE SAYAN A SO BAULA 

Hamare walid Hazrat Mufti Muhammad Shafi' sahab Qaddasallahu 
Sirrahu farmaya karte the ke Urdu me ek Misaal aur kahawat hai jo 
Hindustan ke andar mashhoor thi ab to log uske Maine bhi nahi samajhte , 
wo ye ke: 

"BANYE SE SAYAN A SO BAULA" 

Yani jo shakhs ye kahe ke mai Tijarat me Banye se ziada hoshyaar hun, mai 
use ziada tijarat ke Gur janta hun to haqeeqat me wo shakhs BAAULA yani 
PAGAL hai, is liye ke Banye se ziada tijarat ke gur janne wala aur koi nahi 
hai, ye to aam Zarbul misaal ki baat thi. 

SAHABA IKRAM SE ZIADA DEEN KO JANNE WALA KAUN? 

Lekin jahan tak deen ka talluq hai , haqeeqat ye hai ke Sahaba Ikram 
Razi Allahu anhum , Tabaeen aur Tabe Tabaeen deen ko sab se ziada janne 

wale , deen ko Khoob samajhne wale , deen par Mukammal taur par amal 
karne wale the, ab agar koi shakhs ye kahe ke mai unse ziada Deen ko janta 
hu ya unse ziada Deen ka zauq rakhta hu ya unse ziada Ibadat guzar hu to 
haqeeqat me wo shakhs pagal hai, wo deen ki Fahem nahi rakhta. 

IS RAAT ME IBADAT KA AHTEMAM BID' AT HAI 

Lihaza is raat me Ibadat ke liye khaas ahtemam karna Bid'at hai , yun 
to har raat me Allah Ta'ala jis Ibadat ki taufeeq de wo behter hi behter hai , 
aj ki raat bhi jag len, kal ki raat bhi jag len, isi tarah sattaswi(27 ) raat ko 
jaag len, dono me koi farq aur koi numaya Imtiyaz nahi hona chahye. 

27 RAJAB KA ROZA SABIT NAHI 

Isi tarah 27 Rajab ka roza hai, baaz log 27 Rajab ke rozey ko fazeelat 
wala roza samajhte hain, jaise Aashurey aur Arfa ka roza fazeelat wala hai 
isi tarah 27 Rajab ke Roze ko bhi fazeelat wala Roza khayal kiya jata hai, 
baat ye hai ke ek ya do zaeef riwayaten to iske bare me hain, lekin Saheeh 
Sanad se koi Riwayat sabit nahi. 

HAZRAT FAROOQ E AZAM NE BID'AT KA SADDE BAAB KIYA 

Hazrat Farooq e Azam Razi Allahu anhu ke zamane me baaz log 27 
rajab ko roza rakhne lagey , jab Hazrat Farooq e Azam razi Allahu anhu ko 
pata chala ke 27 Rajab ka khaas ahtemam kar ke log Roza rakh rahe hain, to 
chaunke un ke yahan deen se zara idhar udhar hona mumkin nahi tha, 
chunanche wo fauran ghar se Nikal pade aur ek ek shakhs ko jakar 
zabardasti farmate ke turn mere samne Khaana khaao aur is baat ka saboot 
do ke tumhare roza nahi hai, baaqaeda ahtemam kar ke logon ko khana 
khilaya , taake logo ko ye khayal na ho ke aj ka Roza ziada Fazeelat ka hai . 
balke jaise aur dino me Nafli Rozey rakhe jasakte hain usi tarah is din ka bhi 
Nafli Roza rakha jasakta hai, dono me koi farq nahi. Ap ne ye ahtemam is 

liye farmaya taake BID' AT ka Sadde baab ho aur deen ke andar apni taraf se 
ziadti na ho. 

RAAT ME JAAG KAR KAUNSI BURAI KARLI? 

Isi se ye baat bhi maloom hui ke baaz log jo ye khayal karte hain ke 
agar hum ne is raat me jag kar Ibadat karli aur din me Roza rakhliya to 
kaunsa Gunah karliya? Kya hum ne Chori karli? Ya Sharab peeli? Ya Daaka 
daala? Humne Raat me Ibadat hi to ki hai, aur agar Din me Roza rakh liya to 
kya kharabi ka kaam kiya? 

DEEN "ITTEBAA" KA NAAM HAI 

Hazrat Farooq e Azam razi Allahu anhu ne ye batla diya ke Kharabi ye 
hui ke is din ke andar Roza rakhne Allah Ta'ala ne nahi bataya aur khud 
sakhta ahtemam iltezaam hi asal kharabi hai. Mai ye kayi baar arz kar 
chukka hu ke saare DEEN ka Khulasa "ITTEBA" hai ke Allah aur Rasool ka 
Hukum maano , na Roza rakhne me kuch rakha hai, na Iftar karne me kuch 
rakha , na Namaz padhne me kuch rakha, jab Hum kahen ke Namaz padho 
to namaz padhna Ibadat hai aur jab hum kahen ke Namaz na padho to 
Namaz na padhna Ibadat hai, jab hum kahen ke Roza rakho to Roza rakhna 
Ibadat hai aur jab hum kahen ke Roza na rakho to roza na rakhna Ibadat 
hai, agar us waqt Roza rakhoge to Ye DEEN ke khilaf hoga. Deen ka Saara 
khel Itteba me hai, agar Allah Ta'ala ye haqeeqat Dil me utar de to saari 
Bid'aton ki khud sakhta lltezamaat ki jad katjaye. 

WO DEEN ME ZIADTI KAR RAHA HAI 

Ab agar koi shakhs is Roze ka ahtemam kare to wo Deen me apni 
taraf se ziadti kar raha hai aur Deen ko apni taraf se ghard raha hai. Lihaza 
is nuqte e Nazar se Roza rakhna Jayaz nahi. Haan! Albatta agar koi shakhs 

aam dino ki tarah isme bhi Roza rakhne chahta hai to rakh le , iski 
mumaniyat nahi, lekin iski ziada FAZEELAT samajh kar, isko SUNNAT samajh 
kar, isko ziada mustahab aur ziada Ajr o Sawab ka Mojib samajh kar is din 
Roza rakhna, ya us Raat me Jaagna durust nahi, balke BID'AT hai. 



KUNDON KI HAQEEQAT 



Shab e Meraj ki to phir bhi kuch asal hai ke is raat me Huzoor Aqdas 
sallallahu alaihi wasallam itne Aala muqaam par tashreef legaye lekin is se 
bhi ziada aj kal Muashre me Farz o Wajib ke darje me jo cheez phail gayi hai 
wo KUNDEY hain, agar aj kisi ne kundey nahi kiye to wo Musalman hi nahi, 
Namaz padhe ya na padhe, Roze rakhe ya na rakhe , Gunahon se bache ya 
na bache, lekin KUNDEY zaroor karey, agar koi Shakhs na kare ya karne 
walon ko mana kare to us par LANAT aur malamat ki jati hai, Khuda jaane 
ye KUNDEY kahan se Nikal aye? Aur Quran o Hadees me, Sahaba ikram razi 
Allahu anhum se, Tabaeen se ya Tabe tabaeen aur Buzrugan e Deen se, 
kahin se iski koi asal sabit nahi, aur isko itna zaroori samjha jata hai ke agar 
Ghar me Deen ka koi doosra kaam ho ya na ho, lekin Kundey zaroor hon, 
iski wajeh ye hai ke isme zara Maza aur Lazzat aati hai, aur hamari Qaum 
Lazzat aur Mazey ki Khugar hai, koi mela thaila hona chahye aur koi Hazz e 
Nafs ka saman hona chahye, aur hota ye hai ke Janab! Pooriyan pak rahi 
hain, HALWA pak raha hai, aur idharse udhar jarahi hai aur udharse idhar 
aarahe hain aur ek mela ho raha hai to chaunke ye bada mazey ka kaam hai 
is wastey Shaitan ne isme Mashghool kardiya ke NAMAZ padho ya na 
padho, wo koi zaroori nahi magar ye kaam zaroor hona chahye. 



YE UMMAT KHURAFAAT ME KHO GAYI 

Bhai! In cheezon ne hamari Ummat ko Kharafaat me Mubtala kardiya 

hai 

HAQEEQAT RIWAYAAT ME KHO GAYI 

YE UMMAT KHURAFAAT ME KHOGAYI 

Keh is qisam ki cheezon ko laazmi samajh liya gaya aur Haqeeqi 
cheezen pas e pusht daal di gayin, iske bare me rafta rafta apne Bhaiyo ko 
samjhane ki zaroorat hai, isliye ke Bhot se log Sirf na waqfiyat ki wajeh se 
karte hain unke Dilon me koi Inaad nahi hota, lekin Deen se waqif nahi, un 
becharon ko iske bare me pata nahi wo samajhte hain ke jis tarah EID UL 
AZHAA ke mauqe par Qurabani hoti hai aur gosht idhar se udhar jata hai ye 
bhi Qurbani ki tarah koi zaroori cheez hogi, aur Quran o Hadees me iska bhi 
koi saboot hoga, is liye aise logon ko Muhabbat , pyar aur Shafaqqat se 
samjhaya jaye aur aisi taqreebaat me Khud Shareek hone se parhez kiya 
jaye. 

KHULASA 

BAHERHAAL! KHULASA YE HAI KE Rajab ka Mahina Ramazan ka 
muqaddama hai is liye Ramazan ke liye pehle se apne ap ko tayyar karne ki 
zaroorat hai is liye Huzoor Aqdas sallallahu alaihi wasallam 3 mahine pehle 
se Dua bhi farma rahe hain aur logon ko tawajjeh dila rahe hain ke ab is 
Mubarak mahine ke liye apne apko tayyar kar lo aur apna Nizaamul auqaat 
aisa banane ki fikr karo ke jab ye Mubarak mahina aye to uska ziada waqt 
Allah ki Ibadat me sarf ho. Allah Ta'ala apni Rehmat se iski Fahem ata 
farmaye aur Saheeh taur par Amal karne ki taufeeq ata farmaye . AMEEEN 

WA AAKHIRU DA'WANA ANIL HAMDU LILLAHI RABBIL AALAMEEN 

